CELEX: 32018R1711
Language: el
Date: 2018-11-13 00:00:00
Title: Eκτελεστικός κανονισμός (ΕΕ) 2018/1711 της Επιτροπής, της 13ης Νοεμβρίου 2018, για την τροποποίηση του εκτελεστικού κανονισμού (ΕΕ) αριθ. 1371/2013 του Συμβουλίου όσον αφορά την ημερομηνία εφαρμογής των απαλλαγών που χορηγούνται σε ινδούς παραγωγούς-εξαγωγείς

14.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 286/12
               
            
         EΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1711 ΤΗΣ ΕΠΙΤΡΟΠΉΣ
         της 13ης Νοεμβρίου 2018
         για την τροποποίηση του εκτελεστικού κανονισμού (ΕΕ) αριθ. 1371/2013 του Συμβουλίου όσον αφορά την ημερομηνία εφαρμογής των απαλλαγών που χορηγούνται σε ινδούς παραγωγούς-εξαγωγείς
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1), και ιδίως το άρθρο 11 παράγραφος 13, το άρθρο 13 παράγραφος 4 και το άρθρο 14 παράγραφος 3,
         Αφού ζήτησε τη γνώμη των κρατών μελών,
         Εκτιμώντας τα ακόλουθα:
         1.   ΤΑ ΙΣΧΥΟΝΤΑ ΜΕΤΡΑ
         
         
                     (1)
                  
                  
                     Στις 9 Αυγούστου 2011, ύστερα από έρευνα αντιντάμπινγκ, το Συμβούλιο επέβαλε, με τον εκτελεστικό κανονισμό (ΕΕ) αριθ. 791/2011 (2), οριστικό δασμό αντιντάμπινγκ ύψους 62,9 % στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας («ΛΔΚ»).
                  
               
                     (2)
                  
                  
                     Στις 24 Ιουλίου 2012, ύστερα από έρευνα κατά της καταστρατήγησης δυνάμει του άρθρου 13 του κανονισμού (ΕΚ) αριθ. 1225/2009 του Συμβουλίου (3) («ο βασικός κανονισμός»), το Συμβούλιο επέκτεινε, με τον εκτελεστικό κανονισμό (ΕΕ) αριθ. 672/2012 (4), την εφαρμογή των μέτρων στις εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από τη Μαλαισία, είτε δηλώνονται ως καταγωγής Μαλαισίας είτε όχι.
                  
               
                     (3)
                  
                  
                     Στις 16 Ιανουαρίου 2013, ύστερα από έρευνα κατά της καταστρατήγησης δυνάμει του άρθρου 13 του βασικού κανονισμού, το Συμβούλιο επέκτεινε, με τον εκτελεστικό κανονισμό (ΕΕ) αριθ. 21/2013 (5), την εφαρμογή των μέτρων στις εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από την Ταϊβάν και την Ταϊλάνδη, είτε δηλώνονται ως καταγωγής Ταϊβάν και Ταϊλάνδης είτε όχι.
                  
               
                     (4)
                  
                  
                     Στις 20 Δεκεμβρίου 2013, ύστερα από έρευνα κατά της καταστρατήγησης δυνάμει του άρθρου 13 του βασικού κανονισμού, το Συμβούλιο επέκτεινε, με τον εκτελεστικό κανονισμό (ΕΕ) αριθ. 1371/2013 (6), την εφαρμογή των μέτρων στις εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από την Ινδία και την Ινδονησία, είτε δηλώνονται ως καταγωγής Ινδίας και Ινδονησίας είτε όχι, και χορήγησε απαλλαγή από τον εν λόγω δασμό στην εταιρεία Montex Glass Fibre Industries Pvt. Ltd. Σύμφωνα με το άρθρο 1 παράγραφος 3 του εκτελεστικού κανονισμού (ΕΕ) αριθ. 1371/2013, υπήχθησαν σε δασμούς όλες οι εισαγωγές του υπό εξέταση προϊόντος (με εξαίρεση εκείνων που παράχθηκαν από τη Montex Glass Fibre Industries Pvt. Ltd.) οι οποίες είχαν προηγουμένως υποβληθεί σε καταγραφή με τον κανονισμό (ΕΕ) αριθ. 322/2013 της Επιτροπής (7), με τον οποίο κινήθηκε η έρευνα για την καταστρατήγηση.
                  
               
                     (5)
                  
                  
                     Στις 21 Ιανουαρίου 2014, η Pyrotek Incorporated, μια βορειοαμερικανική εταιρεία με εργοστάσια ή γραφεία πωλήσεων σε διάφορες χώρες, και σε κράτη μέλη της Ένωσης, ζήτησε την απαλλαγή της από τα επεκταθέντα μέτρα βάσει του άρθρου 11 παράγραφος 4 του βασικού κανονισμού όσον αφορά την Pyrotek India Pvt. Ltd., παραγωγό-εξαγωγέα από την Ινδία.
                  
               
                     (6)
                  
                  
                     Σε απάντηση στο ερωτηματολόγιο που έστειλε η Επιτροπή, η Pyrotek India Pvt. Ltd. επισήμανε ότι είχε εξάγει το υπό εξέταση προϊόν κατά την περίοδο της έρευνας κατά της καταστρατήγησης η οποία οδήγησε στην επέκταση των μέτρων στην Ινδία, δηλαδή από την 1η Απριλίου 2012 έως τις 31 Μαρτίου 2013. Κατά συνέπεια, η Pyrotek India Pvt. Ltd. δεν πληρούσε τις προϋποθέσεις που ορίζονται στο άρθρο 11 παράγραφος 4 του βασικού κανονισμού. Ωστόσο, το αίτημα περιείχε επαρκή αποδεικτικά στοιχεία που να δικαιολογούν την έναρξη μερικής ενδιάμεσης επανεξέτασης, σύμφωνα με το άρθρο 11 παράγραφος 3 και το άρθρο 13 παράγραφος 4 του βασικού κανονισμού, των μέτρων που επεκτάθηκαν στην Ινδία.
                  
               
                     (7)
                  
                  
                     Στις 23 Σεπτεμβρίου 2014 η Επιτροπή κίνησε μερική ενδιάμεση επανεξέταση δυνάμει του άρθρου 11 παράγραφος 3 και του άρθρου 13 παράγραφος 4 του βασικού κανονισμού. Κατά τη μερική ενδιάμεση επανεξέταση η Επιτροπή διαπίστωσε ότι η Pyrotek India Pvt. Ltd ήταν αυθεντικός παραγωγός του υπό εξέταση προϊόντος από την έναρξη παραγωγής του τον Αύγουστο του 2011 και δεν προέβη σε πρακτικές καταστρατήγησης.
                  
               
                     (8)
                  
                  
                     Στις 10 Σεπτεμβρίου 2015, ύστερα από έρευνα δυνάμει του άρθρου 11 παράγραφος 3 και του άρθρου 13 παράγραφος 4 του βασικού κανονισμού, η Επιτροπή, με τον εκτελεστικό κανονισμό (ΕΕ) 2015/1507 (8), χορήγησε σε ορισμένους ινδούς παραγωγούς, συμπεριλαμβανομένης και της Pyrotek India Pvt. Ltd., απαλλαγή από την επέκταση του δασμού που εφαρμόζεται στις εισαγωγές του υπό εξέταση προϊόντος που αποστέλλονται από την Ινδία, είτε δηλώνονται ως καταγωγής Ινδίας είτε όχι. Κατόπιν αυτού, στην Pyrotek India Pvt. Ltd. χορηγήθηκε απαλλαγή από τα επεκταθέντα μέτρα για εξαγωγές στην Ένωση από την εν λόγω ημερομηνία.
                  
               
                     (9)
                  
                  
                     Στις 6 Νοεμβρίου 2017, ύστερα από επανεξέταση ενόψει της λήξης ισχύος των μέτρων δυνάμει του άρθρου 11 παράγραφος 2 του βασικού κανονισμού, η Επιτροπή επέβαλε, με τον εκτελεστικό κανονισμό (ΕΕ) 2017/1993 (9), οριστικό δασμό αντιντάμπινγκ στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας, όπως επεκτάθηκε στις εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από την Ινδία, την Ινδονησία, τη Μαλαισία, την Ταϊβάν και την Ταϊλάνδη, είτε δηλώνονται ως καταγωγής αυτών των χωρών είτε όχι.
                  
               2.   ΕΠΑΝΕΝΑΡΞΗ ΤΗΣ ΕΡΕΥΝΑΣ ΣΧΕΤΙΚΑ ΜΕ ΤΗΝ ΑΠΑΛΛΑΓΗ
         
         
                     (10)
                  
                  
                     Όπως αναφέρθηκε στην αιτιολογική σκέψη (6) ανωτέρω, η Επιτροπή διαπίστωσε ότι η Pyrotek India Pvt. Ltd. ήταν αυθεντικός παραγωγός του υπό εξέταση προϊόντος από την έναρξη παραγωγής του τον Αύγουστο του 2011 και δεν προέβη σε πρακτικές καταστρατήγησης. Ως εκ τούτου, η Επιτροπή αποφάσισε να κινήσει εκ νέου μερικώς την έρευνα σχετικά με την απαλλαγή.
                  
               
                     (11)
                  
                  
                     Στις 18 Μαΐου 2018 η Επιτροπή κίνησε τη μερική επανέναρξη της έρευνας σχετικά με την απαλλαγή όσον αφορά τις εισαγωγές υφασμάτων ινών από γυαλί ανοιχτής βροχίδας, με μέγεθος κυψελίδας μεγαλύτερο από 1,8 mm, τόσο σε μήκος όσο και σε πλάτος, και βάρος μεγαλύτερο από 35 g/m2, εξαιρουμένων των δίσκων από γυάλινες ίνες, καταγωγής ΛΔΚ ή που αποστέλλονται από την Ινδία, είτε έχουν δηλωθεί ως καταγωγής Ινδίας είτε όχι, τα οποία υπάγονται επί του παρόντος στους κωδικούς ΣΟ ex 7019 51 00 και ex 7019 59 00. Δημοσίευσε ανακοίνωση για την έναρξη διαδικασίας στην Επίσημη Εφημερίδα της Ευρωπαϊκής Ένωσης (10) («η ανακοίνωση για την έναρξη διαδικασίας»).
                  
               
                     (12)
                  
                  
                     Στην ανακοίνωση για την έναρξη διαδικασίας η Επιτροπή ανέφερε ότι η έρευνα που ξεκινά εκ νέου περιορίζεται στο να αξιολογήσει αν θα ήταν σκόπιμο να επεκταθεί το προσωρινό πεδίο εφαρμογής της απαλλαγής στην περίοδο μεταξύ 21 Δεκεμβρίου 2013 και 10 Σεπτεμβρίου 2015.
                  
               
                     (13)
                  
                  
                     Στην ανακοίνωση για την έναρξη της διαδικασίας η Επιτροπή κάλεσε επίσης τα ενδιαφερόμενα μέρη να αναγγελθούν για να συμμετάσχουν στην έρευνα. Η Επιτροπή ενημέρωσε ειδικά την Pyrotek India Pvt. Ltd., τον ενωσιακό κλάδο παραγωγής και άλλα ενδιαφερόμενα μέρη που είναι γνωστό ότι ενδιαφέρονται για την έναρξη της έρευνας σχετικά με την απαλλαγή και τους κάλεσε να συμμετάσχουν.
                  
               
                     (14)
                  
                  
                     Στα ενδιαφερόμενα μέρη δόθηκε η ευκαιρία να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή και/ή από τον σύμβουλο ακροάσεων για τις διαδικασίες εμπορικών προσφυγών, εντός της προθεσμίας που προβλεπόταν στην ανακοίνωση για την έναρξη της διαδικασίας.
                  
               3.   ΥΠΟ ΕΞΕΤΑΣΗ ΠΡΟΪΟΝ
         
         
                     (15)
                  
                  
                     Το προϊόν που αποτελεί αντικείμενο της παρούσας έρευνας είναι τα υφάσματα ινών από γυαλί ανοιχτής βροχίδας, με μέγεθος κυψελίδας μεγαλύτερο από 1,8 mm, τόσο σε μήκος όσο και σε πλάτος, και βάρος μεγαλύτερο από 35 g/m2, εξαιρουμένων των δίσκων από γυάλινες ίνες, καταγωγής ΛΔΚ, που αποστέλλονται από την Ινδία, είτε έχουν δηλωθεί ως καταγωγής Ινδίας είτε όχι, τα οποία υπάγονται επί του παρόντος στους κωδικούς ΣΟ ex 7019 51 00 και ex 7019 59 00 (κωδικοί TARIC 7019510014, 7019590014).
                  
               4.   ΕΡΕΥΝΑ
         
         α)   Πεδίο της έρευνας
         
         
                     (16)
                  
                  
                     Το πεδίο της έρευνας περιορίζεται στο να αξιολογηθεί αν είναι σκόπιμο να επεκταθεί το προσωρινό πεδίο εφαρμογής της απαλλαγής στην περίοδο μεταξύ 21 Δεκεμβρίου 2013 και 10 Σεπτεμβρίου 2015.
                  
               β)   Pyrotek India Pvt. Ltd.
         
         
                     (17)
                  
                  
                     Η Pyrotek India Pvt. Ltd. είναι μια ινδική θυγατρική του πολυεθνικού ομίλου Pyrotek με έδρα τις ΗΠΑ. Ο όμιλος Pyrotek είναι προμηθευτής διαφόρων ειδών αναλώσιμων και εργαλείων για τον τομέα της μεταλλουργίας και της βιομηχανίας αλουμινίου.
                  
               
                     (18)
                  
                  
                     Ο αιτών παράγει το προϊόν που αποτελεί το αντικείμενο επανεξέτασης στην ινδική μονάδα του στο Chennai και το πωλεί στις συνδεδεμένες εταιρείες του εντός της Ένωσης. Οι συνδεδεμένες εταιρείες στην Ένωση στις περισσότερες περιπτώσεις μεταποιούν περαιτέρω το υπό επανεξέταση προϊόν και πωλούν το προϊόν που προκύπτει στους τελικούς πελάτες.
                  
               γ)   Πορίσματα της έρευνας
         
         
                     (19)
                  
                  
                     Υπενθυμίζεται ότι η Επιτροπή είχε διαπιστώσει στην προηγούμενη μερική ενδιάμεση επανεξέταση (11) ότι η Pyrotek India Pvt. Ltd. είναι αυθεντικός παραγωγός του υπό εξέταση προϊόντος και δεν έχει προβεί σε πρακτικές καταστρατήγησης.
                  
               
                     (20)
                  
                  
                     Όπως αναφέρεται στην αιτιολογική σκέψη (6), η Pyrotek India Pvt. Ltd. είχε εξάγει το υπό εξέταση προϊόν κατά την περίοδο της έρευνας κατά της καταστρατήγησης η οποία οδήγησε στην επέκταση των μέτρων στην Ινδία (από την 1η Απριλίου 2012 έως τις 31 Μαρτίου 2013) και είχε καταβάλει δασμούς αντιντάμπινγκ για τις εξαγωγές της προς την Ένωση σύμφωνα με τον εκτελεστικό κανονισμό (ΕΕ) αριθ. 1371/2013.
                  
               
                     (21)
                  
                  
                     Όπως αναφέρεται στην αιτιολογική σκέψη (11), στις 10 Σεπτεμβρίου 2015, με τον εκτελεστικό κανονισμό (ΕΕ) 2015/1507, χορηγήθηκε στην Pyrotek India Pvt. Ltd. απαλλαγή από τα επεκταθέντα μέτρα για εξαγωγές στην Ένωση από την 11η Σεπτεμβρίου 2015. Ωστόσο, η ημερομηνία έναρξης της εν λόγω απαλλαγής δεν κάλυπτε την περίοδο πριν από την εν λόγω ημερομηνία, κατά την οποία έπρεπε να καταβληθούν δασμοί για τις εξαγωγές της Pyrotek India Pvt. Ltd. στην Ευρωπαϊκή Ένωση.
                  
               
                     (22)
                  
                  
                     Η Επιτροπή αξιολόγησε εκ νέου την κατάσταση και διαπίστωσε ότι οι εξαγωγές της Pyrotek India Pvt. Ltd. στην Ευρωπαϊκή Ένωση την περίοδο από 21 Δεκεμβρίου 2013 έως 10 Σεπτεμβρίου 2015 θα πρέπει να εξαιρεθούν από την καταβολή του δασμού κατά της καταστρατήγησης.
                  
               
                     (23)
                  
                  
                     Κανένα ενδιαφερόμενο μέρος δεν αναγγέλθηκε εντός της προθεσμίας που ορίστηκε στην ανακοίνωση για την έναρξη της διαδικασίας. Ομοίως, κανένα ενδιαφερόμενο μέρος γνωστοποίησε τις απόψεις του εγγράφως ή ζήτησε ακρόαση από την Επιτροπή ή από τον σύμβουλο ακροάσεων για τις διαδικασίες εμπορικών προσφυγών.
                  
               
                     (24)
                  
                  
                     Για τον λόγο αυτόν η Επιτροπή κρίνει σκόπιμο να χορηγήσει απαλλαγή στην Pyrotek India Pvt. Ltd. Η εν λόγω απαλλαγή θα καλύπτει την περίοδο από 21 Δεκεμβρίου 2013 έως 10 Σεπτεμβρίου 2015 σύμφωνα με το άρθρο 11 παράγραφος 3 του βασικού κανονισμού.
                  
               
                     (25)
                  
                  
                     Συνεπώς, είναι σκόπιμο να τροποποιηθεί ο εκτελεστικός κανονισμός (ΕΕ) αριθ. 1371/2013 για να διασαφηνιστεί ότι οι απαλλαγές που χορηγήθηκαν στην Montex Glass Fibre Industries Pvt. Ltd και στην Pyrotek India Pvt. Ltd ισχύουν αμφότερες από την ημερομηνία που τέθηκε σε ισχύ ο κανονισμός (ΕΕ) αριθ. 1371/2013, δηλαδή από την 21η Δεκεμβρίου 2013, έως την ημερομηνία που τέθηκε σε ισχύ ο εκτελεστικός κανονισμός (ΕΕ) 2015/1507, δηλαδή έως τις 11 Σεπτεμβρίου 2015. Ως εκ τούτου, το άρθρο 1 παράγραφος 2 του εκτελεστικού κανονισμού (ΕΕ) αριθ. 1371/2013 θα πρέπει να τροποποιηθεί αναλόγως.
                  
               
                     (26)
                  
                  
                     Επιπλέον, σχετικά με τα σχόλια που υποβλήθηκαν από την Pyrotek India Pvt. Ltd. μετά τη γνωστοποίηση, η Επιτροπή κρίνει σκόπιμο να αποσαφηνίσει ότι δασμοί αντιντάμπινγκ που καταβλήθηκαν για το υπό εξέταση προϊόν που παράχθηκε από την Pyrotek India Pvt. Ltd. και εισήχθη στην Ένωση κατά τη διάρκεια της περιόδου υποβολής των προϊόντων σε καταγραφή κατά τα οριζόμενα από τον κανονισμό (ΕΕ) αριθ. 322/2013 θα πρέπει να είναι επίσης επιλέξιμοι για αιτήσεις για διαγραφή ή επιστροφή.
                  
               
                     (27)
                  
                  
                     Συνεπώς, είναι σκόπιμο να παραταθεί η περίοδος που αναφέρεται στο άρθρο 121 παράγραφος 1 του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (12) έως την 1η Σεπτεμβρίου 2019, ώστε να εξασφαλιστεί ότι ο αχρεωστήτως καταβληθείς δασμός μπορεί να επιστραφεί ή να διαγραφεί από τις εθνικές τελωνειακές αρχές σύμφωνα με την ισχύουσα τελωνειακή νομοθεσία για περιπτώσεις κατά τις οποίες οι προθεσμίες που προβλέπονται στην εν λόγω παράγραφο έληξαν πριν από την ημερομηνία εφαρμογής του παρόντος κανονισμού.
                  
               5.   ΔΙΑΔΙΚΑΣΙΑ
         
         
                     (28)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2016/1036,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο εκτελεστικός κανονισμός (ΕΕ) αριθ. 1371/2013 τροποποιείται ως εξής:
            
                        1)
                     
                     
                        Στο άρθρο 1, η παράγραφος 2 αντικαθίσταται από το ακόλουθο κείμενο:
                        
                           «2.   Η εφαρμογή της απαλλαγής που χορηγήθηκε στις εταιρείες Montex Glass Fibre Industries Pvt. Ltd. και Pyrotek India Pvt. Ltd. εξαρτάται από την προσκόμιση στις τελωνειακές αρχές των κρατών μελών έγκυρου εμπορικού τιμολογίου το οποίο ικανοποιεί τις απαιτήσεις που ορίζονται στο παράρτημα του παρόντος κανονισμού. Εάν δεν προσκομιστεί τιμολόγιο αυτού του είδους, εφαρμόζεται ο δασμός αντιντάμπινγκ που ορίζεται στην παράγραφο 1.
                           Οι απαλλαγές που χορηγήθηκαν στις εταιρείες Montex Glass Fibre Industries Pvt. Ltd. και Pyrotek India Pvt. Ltd. ισχύουν από τις 21 Δεκεμβρίου 2013.».
                        
                     
                  
                        2)
                     
                     
                        Στο άρθρο 1, η παράγραφος 4 αντικαθίσταται από το ακόλουθο κείμενο:
                        
                           «4.   Εκτός αν ορίζεται διαφορετικά, εφαρμόζονται οι διατάξεις που ισχύουν για τους τελωνειακούς δασμούς. Η περίοδος που αναφέρεται στο άρθρο 121 παράγραφος 1 του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου (*1) παρατείνεται έως την 1η Σεπτεμβρίου 2019 για τις αιτήσεις για διαγραφή ή επιστροφή που υποβάλλονται από τη Montex Glass Fibre Industries Pvt. Ltd. και την Pyrotek India Pvt. Ltd. σύμφωνα με την ισχύουσα τελωνειακή νομοθεσία για την κάλυψη της επιστροφής ή της διαγραφής δασμών αντιντάμπινγκ για εισαγωγές του υπό εξέταση προϊόντος κατά την περίοδο από 21 Δεκεμβρίου 2013 έως 10 Σεπτεμβρίου 2015 ή κατά την περίοδο καταγραφής που επιβλήθηκε με το άρθρο 2 του κανονισμού (ΕΕ) αριθ. 322/2013.
                        
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.
            Βρυξέλλες, 13 Νοεμβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 176 της 30.6.2016, σ. 21, όπως τροποποιήθηκε τελευταία με τον κανονισμό (ΕΕ) 2018/825 (ΕΕ L 143 της 7.6.2018, σ. 1).
         
            (2)  Εκτελεστικός κανονισμός (ΕΕ) αριθ. 791/2011 του Συμβουλίου, της 3ης Αυγούστου 2011, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβάλλεται στις εισαγωγές ορισμένων υφασμάτων ινών από γυαλί ανοιχτής βροχίδας, καταγωγής Λαϊκής Δημοκρατίας της Κίνας (ΕΕ L 204 της 9.8.2011, σ. 1).
         
            (3)  Κανονισμός (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 343 της 22.12.2009, σ. 51), όπως τροποποιήθηκε τελευταία με τον κανονισμό (ΕΕ) αριθ. 37/2014 του Ευρωπαϊκού Κοινοβουλίου και του Συμβουλίου (ΕΕ L 18 της 21.1.2014, σ. 1) [αντικαταστάθηκε από τον κανονισμό (ΕΕ) 2016/1036 όπως τροποποιήθηκε τελευταία με τον κανονισμό (ΕΕ) 2018/825].
         
            (4)  Εκτελεστικός κανονισμός (ΕΕ) αριθ. 672/2012 του Συμβουλίου, της 16ης Ιουλίου 2012, για την επέκταση του οριστικού δασμού αντιντάμπινγκ που επιβάλλεται με τον εκτελεστικό κανονισμό (ΕΕ) αριθ. 791/2011 στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας, στις εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από τη Μαλαισία, είτε δηλώνονται ως καταγωγής Μαλαισίας είτε όχι (ΕΕ L 196 της 24.7.2012, σ. 1).
         
            (5)  Εκτελεστικός κανονισμός (EE) αριθ. 21/2013 του Συμβουλίου, της 10ης Ιανουαρίου 2013, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 791/2011 στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας, στις εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από την Ταϊβάν και την Ταϊλάνδη, είτε δηλώνονται ως καταγωγής Ταϊβάν και Ταϊλάνδης είτε όχι (ΕΕ L 11 της 16.1.2013, σ. 1).
         
            (6)  Εκτελεστικός κανονισμός (ΕΕ) αριθ. 1371/2013 του Συμβουλίου, της 16ης Δεκεμβρίου 2013, για την επέκταση του οριστικού δασμού αντιντάμπινγκ που επιβλήθηκε με τον εκτελεστικό κανονισμό (ΕΕ) αριθ. 791/2011 στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας, στις εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από την Ινδία και την Ινδονησία, είτε δηλώνονται ως καταγωγής Ινδίας και Ινδονησίας είτε όχι (ΕΕ L 346 της 20.12.2013, σ. 20).
         
            (7)  Κανονισμός (ΕΕ) αριθ. 322/2013 της Επιτροπής, της 9ης Απριλίου 2013, για την έναρξη έρευνας για πιθανή καταστρατήγηση των μέτρων αντιντάμπινγκ που επιβλήθηκαν με τον εκτελεστικό κανονισμό (ΕΕ) αριθ. 791/2011 του Συμβουλίου στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας από εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από την Ινδία και την Ινδονησία, είτε δηλώνονται ως καταγωγής Ινδίας και Ινδονησίας είτε όχι, και για την υποβολή των εν λόγω εισαγωγών σε καταγραφή (ΕΕ L 101 της 10.4.2013, σ. 1).
         
            (8)  Εκτελεστικός κανονισμός (ΕΕ) 2015/1507 της Επιτροπής, της 9ης Σεπτεμβρίου 2015, για την τροποποίηση του εκτελεστικού κανονισμού (ΕΕ) αριθ. 1371/2013 του Συμβουλίου για την επέκταση του οριστικού δασμού αντιντάμπινγκ που επιβάλλεται στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας, που αποστέλλονται μεταξύ άλλων από την Ινδία, είτε δηλώνονται ως καταγωγής Ινδίας είτε όχι (ΕΕ L 236 της 10.9.2015, σ. 1).
         
            (9)  Εκτελεστικός κανονισμός (ΕΕ) 2017/1993 της Επιτροπής, της 6ης Νοεμβρίου 2017, για την επιβολή οριστικού δασμού αντιντάμπινγκ στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας, όπως επεκτάθηκε στις εισαγωγές ορισμένων υφασμάτων ινών από γυαλί ανοιχτής βροχίδας που αποστέλλονται από την Ινδία, την Ινδονησία, τη Μαλαισία, την Ταϊβάν και την Ταϊλάνδη, είτε δηλώνονται ως καταγωγής αυτών των χωρών είτε όχι, έπειτα από επανεξέταση ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (ΕΕ L 288 της 7.11.2017, σ. 4).
         
            (10)  Ανακοίνωση για την έναρξη διαδικασίας σχετικά με τα μέτρα αντιντάμπινγκ που εφαρμόζονται στις εισαγωγές ορισμένων υφασμάτων ινών από γυαλί ανοιχτής βροχίδας καταγωγής Λαϊκής Δημοκρατίας της Κίνας, όπως επεκτάθηκαν στις εισαγωγές που αποστέλλονται από την Ινδία, είτε δηλώνονται ως καταγωγής Ινδίας είτε όχι (ΕΕ C 171 της 18.5.2018, σ. 10).
         
            (11)  Εκτελεστικός κανονισμός (ΕΕ) 2015/1507 της Επιτροπής, αιτιολογικές σκέψεις 12 έως 16.
         
            (12)  Κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1).
         
            (*1)  ΕΕ L 269 της 10.10.2013, σ. 1.».